Nadxa gunná beꞌe Jesús benneꞌ caꞌ dxusé̱dene̱ꞌ xeluꞌe̱ lu da dxedá laweꞌ nísadauꞌ chee̱ xelague̱ꞌ nísadauꞌ nédxudxa ca Le̱ꞌ chee̱ xelexezrine̱ꞌ xéchalaꞌa nísadauꞌ naꞌ,
dxácate̱ Le̱ꞌ dxuzé̱ benneꞌ zan caꞌ dizraꞌ.
Ca gudé bze̱ꞌ dizraꞌ benneꞌ zan caꞌ,
naꞌ guluéne̱ꞌ tu lu xiꞌa xeajchálajle̱ne̱ꞌ Dios naga zue̱ꞌ tuze̱ꞌ.
Gate guxrinne zua Jesús tuze̱ꞌ naꞌ.
Dxácate̱ naꞌ ba zeaj da naꞌ dxedá laweꞌ nísadauꞌ gachaj láweꞌte̱ nísadauꞌ naꞌ.
Nadxa guxasa xeajxruza chee̱ nísadauꞌ naꞌ,
da dxutá na da dxedá laweꞌ nísadauꞌ naꞌ,
laweꞌ da dxácale̱ꞌe̱ beꞌ,
ne quebe dxue na lataj sa na.
Gate gudé dxe̱la gubiga Jesús naga zaj zre̱ꞌe̱,
zéaje̱ꞌ laweꞌ nisa.
Gate beleléꞌe benneꞌ caꞌ dxedá Jesús laweꞌ nisa,
naꞌ belezrebe̱ꞌ,
naꞌ lu xel-laꞌ dxelezrebe gulebézrexe̱ꞌe̱,
gulenné̱ꞌ:
―Da dxedá dxe̱la naꞌ.
Jesús guzre̱ꞌ benneꞌ caꞌ:
―Le gun dipa lázrele.
Nedaꞌ nigá.
Quebe zrébele.
Naꞌ gunná Pedro,
dxe̱ꞌe̱ Jesús:
―Xran,
che Lueꞌ naꞌ,
gunná beꞌe xidaꞌ laweꞌ nisa naga zuꞌ naꞌte.
Jesús guzre̱ꞌ le̱ꞌ:
―Gudá xcaꞌ.
Nadxa Pedro bdxúaje̱ꞌ lu da dxedá laweꞌ nísadauꞌ,
ne guzú lawe̱ꞌ dxezé̱ꞌe̱ laweꞌ nisa chee̱ zrine̱ꞌ naga zua Jesús.
Gate dxeque beꞌene̱ꞌ ca dxun beꞌ naꞌ,
naꞌ bzrebe̱ꞌ,
ne guzú lau dxazie̱ꞌ lu nísadauꞌ naꞌ.
Caꞌan guca gudxezre xe̱ꞌe̱,
gunné̱ꞌ:
―Xran,
becáꞌa nedaꞌ.
Nadxa becáꞌa Jesús ne̱ꞌe̱,
ne guzre̱ꞌ le̱ꞌ:
―Látega dxeajlí lazruꞌ nedaꞌ.
¿Bizr chee̱ naꞌ be̱n chupa lazruꞌ?
Gate belexegüene̱ꞌ lu da dxedá laweꞌ nísadauꞌ,
naꞌ bebéꞌ zri beꞌ naꞌ.
Nadxa benneꞌ caꞌ zaj zre̱ꞌe̱ lu da dxedá laweꞌ nísadauꞌ naꞌ buluzú zribe̱ꞌ lau Jesús,
dxelé̱ꞌe̱ Le̱ꞌ:
―Da li nacuꞌ Zriꞌine Dios.
Guledée̱ꞌ xecha laꞌa nísadauꞌ,
naꞌ belezrine̱ꞌ lu xe̱zr la xu chee̱ benneꞌ Genesaret caꞌ.
Gate benneꞌ caꞌ zaj zre̱ꞌe̱ xe̱zre naꞌ belexexúnbeꞌe̱ Jesús,
naꞌ buludée̱ꞌ dizraꞌ xezícala xé̱zredu caꞌ,
naꞌ guleché̱ꞌe̱ xúgute̱ benneꞌ we̱ꞌ naga zua Jesús.
Gulataꞌ xuene̱ꞌ Jesús guꞌe̱ lataj xulutá benneꞌ caꞌ zra lane̱ꞌ naze.
Xúgute̱ benneꞌ buluté̱ꞌ zra lane̱ꞌ belexexaque̱ꞌ.